NARIADENIE KOMISIE (ES) č. 575/2006
zo 7. apríla 2006,
ktorým sa mení a dopĺňa nariadenie Európskeho parlamentu a Rady (ES) č. 178/2002 v súvislosti s počtom a názvami stálych vedeckých pracovných skupín Európskeho úradu pre bezpečnosť potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na druhý pododsek jeho článku 28 ods. 4,
keďže:
(1)
Ochrana zdravia rastlín je základným faktorom bezpečnosti potravinového reťazca a najnovší vývoj poukazuje na narastajúci počet odborných hodnotení rizík pre zdravotný stav rastlín.
(2)
V súčasnosti dostupné expertízy vedeckej skupiny Európskeho úradu pre bezpečnosť potravín, ktorý je zodpovedný za poskytovanie stanovísk k zdravotnému stavu rastlín, výrobkom na ochranu rastlín a ich rezíduám, umožňujú vypracovávať odborné hodnotenia v oblasti zdravia rastlín len v obmedzenej miere od prípadu k prípadu. Na základe toho Európsky úrad pre bezpečnosť potravín požiadal Komisiu o zriadenie novej stálej vedeckej pracovnej skupiny, ktorá bude združovať široký okruh expertízy v rôznych oblastiach súvisiacich so zdravotným stavom rastlín, ako sú entomológia, mykológia, virológia, bakteriológia, botanika, agronómia, rastlinná karanténa a epidemiológia rastlinných chorôb, aby bolo možné zvládať narastajúci počet žiadostí o odborné stanoviská v oblasti zdravotného stavu rastlín.
(3)
Výsledkom vytvorenia ďalšej vedeckej pracovnej skupiny pre zdravotný stav rastlín je potreba zmeniť názov skupiny „pracovná skupina pre zdravotný stav rastlín, výrobky na ochranu rastlín a ich rezíduá“.
(4)
Nariadenie (ES) č. 178/2002 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Článok 28 ods. 4 nariadenia (ES) č. 178/2002 sa mení a dopĺňa takto:
1.
písmeno c) sa nahrádza týmto:
„c)
pracovná skupina pre výrobky na ochranu rastlín a ich rezíduá;“
2.
dopĺňa sa nové písmeno i):
„i)
pracovná skupina pre zdravotný stav rastlín.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej Únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. apríla 2006